Poliţişti din cadrul Secţiei 2 au fost sesizaţi, marţi, de către un minor, în vârstă de 17 ani, referitor la faptul că, sâmbătă, în jurul orei 04.00, în timp ce se afla în faţa casei unde locuieşte, împreună cu fratele său, un taximetrist care i-a transportat la adresa respectivă a încercat să-i fure un telefon mobil.

"În urma investigaţiilor efectuate a rezultat faptul că cei doi fraţi au plecat din Centrul Vechi al Capitalei, cu un taximetru, însă pe traseu şoferul a cerut părţii vătămate telefonul mobil, sub pretextul apelării unui prieten. În momentul ajungerii la destinaţie, şoferul le-a cerut celor doi să coboare pentru a împinge autoturismul deoarece voia să schimbe alimentarea motorului de pe gaz pe benzină şi avea nevoie de ajutor pentru a porni, după care a demarat, fără a restitui telefonul. Întrucât portiera dreapta faţă rămăsese deschisă, victima a încercat să se urce în autoturism însă nu a reuşit, fiind târât pe o distanţă de aproximativ 100 de metri", se arată într-un comunicat de presă al Direcţiei Generale de Poliţie al Municipiului Bucureşti (DGPMB).

După ce şoferul autoturismului a oprit şi victima a reuşit să-şi recupereze telefonul, taximetristul a fugit.

"Din cercetările desfăşurate a rezultat presupunerea rezonabilă că fapta a fost comisă de un tânăr, în vârstă de 22 de ani, acesta fiind depistat şi condus pentru audieri la sediul subunităţii. Cercetările sunt continuate sub aspectul săvârşirii infracţiunii de tâlhărie calificată, cu cel în cauză în stare de reţinere, urmând a fi prezentat magistraţilor", potrivit sursei citate.